**Raporti i Performancës 2019**

***Bashkia Dibër***

Raporti i Performancës 2019 është një dokument shoqërues për raportin e monitorimit të zbatimit të buxhetit për vitin 2019 të bashkisë Dibër. Ai nuk zëvendëson raportin e zbatimit të buxhetit por synon të flasë përveçse me shifra financiare, edhe të tregojë se cilat kanë qënë objektivat e bashkisë për secilin program buxhetor dhe çfarë është realizuar nga bashkia për të arritur objektivat e vendosura gjatë vitit 2019.

# *Proçesi:*

Bashkia në bazë të ligjit për financat e vetëqeverisjes vendore numër 68, datë 2017 përgatit raportin e zbatimit të buxhetit për vitin që sapo mbylli (2019). Ky raport duhet të shoqërohet nga një raport performance i cili synon të tregojë se cilat kanë qenë objektivat e bashkisë dhe se çfarë është realizuar gjatë një viti për të arritur objektivat e vendosura. Objektivat e bashkisë janë pjesë e planit të performances afatmesme buxhetore edhe ky një dokument shoqërues i Programit Buxhetor Afatmesëm të bashkisë për periudhën 2020-2022. Gjatë muajve janar – shkurt bashkia përveçse ka konsoliduar të dhënat në lidhje me ekzekutimin e buxhetit, ka vlerësuar se çfarë është bërë për çdo program buxhetor të saj. Të dhënat teknike janë mbledhur nga të gjitha drejtoritë teknike të bashkisë nën koordinimin e ngushtë të zyrës së financës. Ky është raporti i dytë i performances që ka realizuar bashkia juaj. Ndërkohë që mund të quhet si raporti i parë i performancës që në të vërtetë synon të masë arritjen e objektivave të synuar për një vit kalendarik. Viti 2018 u bazua në raportet e përgatitura nga bashkia dhe nuk u mor mirëfilli me matjen e objektivave dhe vlerësimin e realizimit të tyre.

Raporti i zbatimit të buxhetit i shoqëruar nga Raporti i Performancës miratohet nga Këshilli Bashkiak sipas kalendarit të miratuar nga Ministria e Ekonomisë dhe Financës.

**Ç*’farë ka bërë ndryshe këtë vit bashkia juaj:***

Me mbështetjen e asistencës teknike të qeverisë zvicerane nga agjencia e saj zbatuese Helvetas, nëpërmpjet projektit “Bashki të Forta” dhe me ndihmën e konsulentëve të kompanisë Shapo Consulting, ka punuar ngushtësisht me të gjithë stafin teknik të bashkisë përgjatë gjithë vitit 2019 për të matur shifrat faktike të produkteve që realizonte çdo drejtori teknike apo njësi shpenzuese e bashkisë për vitin 2018; si dhe ka vendosur planet për objektivat dhe synimet në lidhje me to për periudhën 2019; 2020 – 2022 si pjesë e procesit të planifikimit vjetor dhe afatmesëm të buxhetit. Rezultat i këtij bashkëpunimi është prodhimi i Planit të Performancës për tre vitet e ardhshme 2020-2022 si edhe Raporti i Performancës 2019 (dokumentat i gjeni bashkëlidhur).

# *Përse shërben një Raport Performance*

Matja dhe raportimi i performancës së funksioneve që realizon/financon bashkia është një process i vazhdueshëm nga ana e bashkisë që synon matjen, monitorimin dhe raportimin e rezultateve të arritura dhe efiçiencës së fondeve të përdorura nga ana e bashkisë.

Raporti i performancës në ndryshim nga raporti i zbatimit të buxhetit vjetor synon të vijë në një gjuhë të kuptueshme për disa aktorë të rëndësishëm të bashkisë (Këshilli Bashkiak; komunitetin vendor; median etj) dhe përqendrohet në atë që kërkojnë dhe vlerësojnë përfituesit direkt të shërbimeve të bashkisë, pra çfarë ka realizuar konkretisht bashkia me financat e saj. Duke realizuar një plan performance dhe raportimi i realizimit të tij viti pas viti, bashkia synon të masë dhe raportojë sasinë dhe cilësinë e shërbimit vazhdimisht (nga njëri vit në tjetrin). Në këtë mënyrë bashkia duke ardhur me një gjuhë që flet me rezultate (tregues performance) nxit besim midis bashkisë dhe qytetarëve, në këtë mënyrë ajo sjell më shumë transparencë dhe tregon përgjegjshmëri nga ana e saj.

Ky komunikim do të mundësojë më tej pjesëmarrjen e qytetarëve në vendimarrje nga njëra anë dhe një vendimarrje më të mireinformuar nga ana e anëtarëve të Këshillit Bashkiak nga ana tjetër

# *Mesazhet më të rëndësishme të Raportit të Performancës për bashkinë tuaj përgjatë vitit 2019*

Bashkia ka **36 funksione ligjore/shërbime** që duhet ti ofrojë komunitetit. Bashkia ka financuar (*alokuar fonde nga të gjitha burimet e financimit të saj qofshin të vetat apo të marra nga QQ dhe donatorët*) **25 funksione.**

Buxheti i bashkisë financohet rreth 8% nga taksat, tarifat dhe të ardhura të tjera dytësore të bashkisë përfshirë edhe fondet e pashpenzuara një vit më parë dhe 92**%** nga qeveria qendrore (*transferta të Ministrisë së Financave apo ministrive të linjës dhe FZHSH*). Burimet e financimit janë rritur lehtësisht përgjatë vitit 2019 kundrejt një vit më parë.

Totali i të ardhurave nga burimet e veta të bashkisë është rritur me 49% ndërkohë që financimi nga qeveria qendrore nuk ka ndryshuar. Në total të ardhurat financiare të bashkisë në fund të vitit 2019 rezultojnë vetëm 3% më të larta sesa ato në vitin 2018. Kjo kryesisht për shkak të gati dyfishimit të të ardhurave të veta të bashkisë, kryesisht të ardhurat nga tarifat dhe të ardhurat dytësore të bashkisë. Krahasuar me planin 2019 bashkia ka një realizim 98%, ose 2% më pak se parashikimi.

Shpenzimet buxhetore në total arritën mbi 1,6 miliardë lekë me një rritje të lehtë kundrejt vitit 2018 prej 1%, por me një mosrealizim më të lartë se mosrealizimi i planit të të ardhurave prej 6%. Pesha e investimeve në buxhet ka rënë nga 10% në vitin 2018 në 9% në vitin 2019, dhe krahasuar me planin e vitit ato janë rreth 12% më të ulta.

Shërbimi më i financuar është ai i Kujdesit social për familjet dhe fëmijët. Pesha e tij në totalin e buxhetit të bashkisë është mbi 49%, pasuar për nga rëndësia (pesha) në buxhetin e bashkisë nga ai i Mbështetjes së administratës dhe Shërbimet publike vendore.

*Është për tu cilësuar se bashkia vazhdon të arrijë balancën buxhetore ku raporti shpenzime dhe të ardhura është rreth 100%, duke treguar se shpenzimet janë ekzekutuar tërësisht brenda nivelit të të ardhurave të bashkisë.*

*Treguesit e performancës përgjithësisht vijnë me përmirësim përveç:*

* Kualifikimi I punonjësve të Policisë Bashkiake;
* Efiçiencës financiare të bashkisë në menaxhimin e rrjetit të kanaleve vaditëse dhe kulluese;
* Eficiencës së përdorimit të buxhetit të alokuar për menaxhimin e fondit pyjor dhe kullosor si edhe shtimi i fondit;
* Efiçienca së ofrimit të shërbimit të transportit publik;
* Eficenca në ofrimin e shërbimit të hapësirave të gjelbëruara;
* Efiçienca buxhetore e ndriçimit të hapësirave publike;
* Rënie të fondeve të shpenzuara për sport e argëtim për banor në territorin e bashkisë;
* Eficenca në menaxhimin e konvikteve dhe akomodimit të nxënësve;

*Përmirësim më i madh i funksioneve / shërbimeve që ofron bashkia parashikohet për:*

* Shërbimet e Policisë Bashkiake;
* Menaxhimin e rregjistrimit të tokës bujqësore;
* Menaxhimin e infrastrukturës ujitëse dhe të kullimit;
* Menaxhimin e shërbimit të administrimit të pyjeve dhe kullotave;
* Shërbimin e transportit publik; shtimin e numrit të linjave dhe mjeteve të transportit publik;

# *Sygjerime për të përmirësuar performancën e bashkisë përgjatë vitit 2020 dhe tre viteve buxhetore 2021-2023*

*Vërejtje të përgjithshme*

1. Të ardhurat e veta të bashkisë, (taksa, tarifa dhe të ardhura dytësore ) zënë 8% të totalit të burimeve të financimit nëse nuk merren parasysh të ardhurat e papërdorura nga viti 2018. Kjo do të thotë që bashkia duhet të rrisë eficencën në mbledhjen e të ardhurave, por edhe të përqëndrohet në programet buxhetore që synojnë rritjen ekonomike të bashkisë nëpërmjet nxitjes së investimeve dhe hapjes së vendeve të reja të punës.
2. Bashkia duhet të mbledhë dhe raportojë më shumë të dhëna teknike që lidhen me matjen e performancës së shërbimit. Të konsolidojë sistemin e planifikimit, matjes dhe raportimit të performancës së të gjitha funksioneve dhe shërbimeve që ofron. Treguesit e performances së përdorur kanë kufizimet e tyre dhe nuk arrijnë të masin të gjitha aspektet e ecurisë së shërbimit, por ato japin disa sinjale që kryetari i bashkisë dhe drejtuesit e programeve buxhetore është mirë ti kenë parasysh.
3. Bashkia duhet të fokusohet në forcimin si dhe rritjen e kapaciteteve njerëzore të saj për të siguruar ofrimin e shërbimeve në kohë dhe cilësinë e duhur;
4. Kryesisht performancë të përkeqësuar ka eficenca në ofrimin e shërbimeve, rritjen e kostos për njësi të disa shërbimeve të ofruara. Për rrjedhojë bashkia duhet të fokusohet në rritjen e shërbimeve të ofruara/përmirësim të cilësisë së shërbimit të ndriçimit të hapësirave publike, fondit pyjor dhe kullosor, hapësirave të gjelbëruara si edhe veprimtaritë sportive dhe argëtuese.